# BARCELONA GLOBAL MOSTRA A 840 ESTUDIANTS INTERNACIONALS D'MBA EL POTENCIAL ECONÒMIC DE LA CIUTAT

* **L'MBA Day té com a objectiu donar a conèixer als futurs executius d'empreses globals -que durant dos anys s'estan formant a Barcelona- ​​la indústria, la ciència, la innovació, la salut, la cultura i l'esport que es desenvolupa a la ciutat**
* **Aquest any participen a la iniciativa 840 estudiants, un 80% internacionals, de les escoles de negoci IESE, ESADE, EADA, UPF Barcelona School of Management, ESIC, IQS, i EAE a més de 26 empreses, centres de recerca i entitats culturals de Barcelona**

**Barcelona, 16 d'octubre de 2024.-** Barcelona Global ha reunit avui a 840 estudiants de MBA, un 80% internacionals, per donar-los a conèixer el potencial econòmic de la ciutat, amb l'objectiu de mostrar, als futurs executius d'empreses globals, la capacitat de Barcelona per generar negoci i atraure inversions i talent.

El Barcelona MBA Day celebra aquest any la sisena edició i es desenvolupa en col·laboració amb les principals escoles de negocis de Barcelona: IESE, ESADE, EADA, UPF Barcelona School of Management, ESIC, IQS i EAE.

Dels 840 estudiants que participen avui a la jornada, 443 estan cursant el programa MBA a l'IESE; 186 a ESADE; 43 a EADA; 60 a la UPF Barcelona School of Management; 35 a ESIC, 34 a l'IQS, i 35 a EAE. La mitjana d'edat és de 30 anys i el 80% són estrangers.

El programa Barcelona MBA Day vol mostrar als estudiants, que durant prop de dos anys viuran a Barcelona, ​​la realitat econòmica de la ciutat, els seus sectors empresarials i industrials, centres de ciència i investigació, emprenedoria, *start-ups*, logística i serveis, centres hospitalaris, entitats culturals i esportives.

**Carrera professional a Barcelona**

Aquest any coneixeran, a més, l'impacte d'un esdeveniment esportiu internacional com és la Copa Amèrica de Vela -que aquesta setmana enfronta el Team New Zealand i l'INEOS Britannia a la regata final- ja que és al Bastian Beach, inaugurat coincidint amb aquest esdeveniment, on té lloc la trobada final de tots els estudiants.

L'objectiu del Barcelona MBA Day és que els futurs executius globals descobreixin de primera mà el vessant més emprenedor, econòmic, industrial i investigador de la ciutat i incentivar-los perquè quan finalitzin els seus estudis contemplin la possibilitat de desenvolupar la seva carrera professional a Barcelona o bé es converteixin en ambaixadors de Barcelona a l'exterior.

En total són 26 les empreses, entitats i centres sanitaris i de recerca que participen a la jornada, obrint les portes als joves, que són rebuts pels màxims responsables de les companyies.

Durant la jornada, els estudiants s'han dividit en 21 grups i cadascun ha realitzat una o dues rutes, en funció de la distància. Cada grup ha estat acompanyat per un guia: un alumne del programa Barcelona 2040 sobre lideratge i ciutat, la sisena edició del qual s'ha posat en marxa recentment amb la participació de 37 joves.

El Barcelona MBA Day ha conclòs amb un acte al Bastian Beach, en què ha participat el president de Barcelona Global, Ramon Agenjo, que ha animat els alumnes a desenvolupar la seva carrera professional a Barcelona i seguir aquí un cop acabats els estudis.

Un total de 26 empreses i centres de ciència i investigació han participat a la iniciativa: Accenture, Agrolimen, Asabys, Barcelona Supercomputing Center, Bastian Beach, Cooltra, Damm, Ètnia, Freixenet, Futbol Club Barcelona (FCB), Glovo, Gran Teatre del Liceu, Grifols, Grup Julià, Hospital Santa Creu i Sant Pau, HP, Institut de Ciències Fotòniques (ICFO), Mango, Mediapro, Miura Partners, NTTData, Palau de la Música, Penguin Random House, SAP, Telefònica i Torelló.